*****

ΟΔΗΓΙΑ ΤΗΣ ΕΠΙΤΡΟΠΗΣ

της 7ης Απριλίου 1987

για την προσαρμογή στην τεχνική πρόοδο της οδηγίας 84/538/ΕΟΚ του Συμβουλίου για την προσέγγιση των νομοθεσιών των κρατών μελών σχετικά με την επιτρεπτή στάθμη ηχητικής έντασης των χορτοκοπτικών μηχανών

(87/252/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 84/538/ΕΟΚ του Συμβουλίου της 17ης Σεπτεμβρίου 1984 για την προσέγγιση των νομοθεσιών των κρατών μελών σχετικά με την επιτρεπτή στάθμη ηχητικής έντασης των χορτοκοπτικών μηχανών (1), και ιδίως το άρθρο 8,

Εκτιμώντας:

ότι, δεδομένης της εμπειρίας που έχει κτηθεί και της προόδου της τεχνικής, είναι σκόπιμο να προσαρμοστούν οι προδιαγραφές των παραρτημάτων Ι, ΙΙ και ΙΙΙ της οδηγίας 84/538/ΕΟΚ ώστε να ληφθούν υπόψη οι τελευταίες εξελίξεις·

ότι οι διατάξεις της παρούσας οδηγίας συμφωνούν με τη γνώμη της Επιτροπής για την Προσαρμογή στην Τεχνική Πρόοδο, η οποία συγκροτήθηκε βάσει της οδηγίας που αναφέρεται στον προσδιορισμό του θορύβου που εκπέμπεται από τα μηχανήματα και τον εξοπλισμό εργοταξίου και είναι αρμόδια για την προσαρμογή των παραρτημάτων της οδηγίας 84/538/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα Ι, ΙΙ και ΙΙΙ της οδηγίας 84/538/ΕΟΚ τροποποιούνται σύμφωνα με τα παραρτήματα Ι, ΙΙ και ΙΙΙ της παρούσας οδηγίας.

Άρθρο 2

Τα κράτη μέλη θεσπίζουν και δημοσιεύουν, το αργότερο την 1η Ιανουαρίου 1988, τις αναγκαίες διατάξεις για να συμμορφωθούν με την παρούσα οδηγία και πληροφορούν αμέσως την Επιτροπή σχετικά.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 7 Απριλίου 1987.

Για την Επιτροπή

Stanley CLINTON DAVIS

Μέλος της Επιτροπής

(1) ΕΕ αριθ. L 300 της 19. 11. 1984, σ. 171.

ΠΑΡΑΡΤΗΜΑ Ι

ΤΡΟΠΟΠΟΙΗΣΕΙΣ ΤΟΥ ΠΑΡΑΡΤΗΜΑΤΟΣ Ι ΤΗΣ ΟΔΗΓΙΑΣ 84/538/ΕΟΚ

6.1. Αντικείμενο της μέτρησης

6.1.2. Η πρώτη φράση του πρώτου εδαφίου αντικαθίσταται από την ακόλουθη φράση:

«Η χορτοκοπτική διάταξη ρυθμίζεται σε ύψος κοπής 3 cm. Εφόσον αυτό είναι αδύνατο για τεχνικούς λόγους, η χορτοκοπτική διάταξη ρυθμίζεται σε ύψος που να πλησιάζει, όσο γίνεται περισσότερο, τα 3 cm.»

6.2. Λειτουργία της ηχητικής πηγής κατά τη διάρκεια της μέτρησης

Στο σημείο 6.2, το τρίτο εδάφιο αντικαθίσταται από το ακόλουθο κείμενο:

«Αν η διάταξη κοπής δεν μπορεί να αποσυνδεθεί από τους κινητήριους τροχούς της χορτοκοπτικής μηχανής, τότε δοκιμάζεται, είτε τοποθετούμενη σε υποστήριγμα, είτε εν κινήσει οδηγούμενη από χειριστή, υπό τις εξής συνθήκες: ».

Στο σημείο 6.2 στοιχείο β), η δεύτερη φράση αντικαθίσταται από το ακόλουθο κείμενο:

«Αν, κατά τη διάρκεια των δοκιμών, η χορτοκοπτική μηχανή τροφοδοτείται από ηλεκτροπαραγωγό ζεύγος ή από το ρεύμα του δικτύου, η συχνότητα του ρεύματος που την τροφοδοτεί πρέπει να σταθεροποιείται σε ± 1 Hz, για τους επαγωγικούς κινητήρες, και η τάση σε 1 % της ονομαστικής τάσης για τις χορτοκοπτικές μηχανές που έχουν κινητήρα με συλλέκτη. Η συχνότητα ή η τάση, ανάλογα με την περίπτωση, καθορίζεται από τον κατασκευαστή για τον κινητήρα.

Η μέτρηση της τάσης τροφοδότησης γίνεται στο επίπεδο του ρευματολήπτη, στην περίπτωση που το καλώδιο τροφοδότησης δεν είναι δυνατόν να αποσυνδεθεί, ή στην επαφή, στην περίπτωση που το καλώδιο τροφοδότησης μπορεί να αποσυνδεθεί. Η μορφή του κύματος του ρεύματος που παρέχεται από τη γεννήτρια πρέπει να είναι παρόμοια με εκείνη του ρεύματος που παρέχεται από το δίκτυο.»

Μετά το στοιχείο β) παρεμβάλλεται ένα νέο στοιχείο με το ακόλουθο κείμενο:

«γ) Χορτοκοπτικές μηχανές με στρώμα αέρα ή συγκρατούμενες με το χέρι

Οι χορτοκοπτικές αυτές μηχανές διατηρούνται σε κανονική θέση λειτουργίας. Οι διατάξεις διατήρησης της θέσης δεν πρέπει να επηρεάζουν τα αποτελέσματα της μέτρησης.»

6.3. Τοποθεσία μέτρησης

Το σημείο 6.3 αντικαθίσταται από τα σημεία 6.3.1, 6.3.2, 6.3.3 και 6.3.4 που ακολουθούν:

«6.3.1. Γενικές διατάξεις

Η τοποθεσία μέτρησης πρέπει να ανταποκρίνεται στις προδιαγραφές που αναφέρονται στα σημεία 6.3.2, 6.3.3 ή 6.3.4.

Σε περίπτωση διαφωνίας, οι μετρήσεις πρέπει να πραγματοποιούνται σε περιοχή δοκιμών που να συμφωνεί με το σημείο 6.3.2.

6.3.2. Υπαίθρια μέτρηση σε τεχνητό πλακοστρωμένο δάπεδο

Η περιοχή των δοκιμών πρέπει να είναι επίπεδη και οριζόντια. Η περιοχή αυτή, συμπεριλαμβανομένων των κάθετων προβολών των θέσεων στις οποίες προβλέπεται να τοποθετηθούν τα μικρόφωνα, αποτελείται από σκυρόδεμα ή μη πορώδη άσφαλτο που καλύπτεται με τεχνητή πλακόστρωση, σύμφωνα με τις προδιαγραφές του παραρτήματος Α της παρούσας οδηγίας, της οποίας το κέντρο συμπίπτει με το γεωμετρικό κέντρο του ημισφαιρίου που αναφέρεται στο σημείο 6.4. Οι διαγώνιες της πλακόστρωσης είναι προσανατολισμένες προς τις κάθετες προβολές των θέσεων των σημείων μέτρησης 2, 4, 6 και 8.

Στην περίπτωση που η πίεση που ασκείται από τους τροχούς της χορτοκοπτικής μηχανής έχει ως αποτέλεσμα τη συμπίεση της τεχνητής πλακόστρωσης σε βάθος μεγαλύτερο του ενός εκατοστόμετρου, οι τροχοί πρέπει να τοποθετούνται σε υποστήριγμα, έτσι ώστε να βρίσκονται στο επίπεδο της πλακόστρωσης πριν από τη συμπίεση. Τα υποστηρίγματα πρέπει να διαμορφώνονται με τέτοιο τρόπο ώστε να μην επηρεάζουν τα αποτελέσματα της μέτρησης.

6.3.3. Υπαίθρια μέτρηση σε χορτοτάπητα

Η περιοχή των δοκιμών πρέπει να είναι επίπεδη και οριζόντια. Η περιοχή αυτή, συμπεριλαμβανομένων των κάθετων προβολών των θέσεων στις οποίες προβλέπεται να τοποθετηθούν τα μικρόφωνα, πρέπει να καλύπτεται από στεγνό χορτοτάπητα. 6.3.4. Μετρήσεις σε κλειστό χώρο και σε τεχνητό πλακοστρωμένο δάπεδο

Το ακουστικό πεδίο σε κλειστό χώρο πρέπει να έχει ιδιότητες αντίστοιχες με εκείνες του ελεύθερου πεδίου ενώ η τιμή της σταθεράς C πρέπει να καθορίζεται σύμφωνα με το σημείο 8.6.2. Το δάπεδο πρέπει να είναι επίπεδο και οριζόντιο.

Το δάπεδο αυτό, συμπεριλαμβανομένων των καθέτων προβολών των θέσεων στις οποίες προβλέπεται να τοποθετηθούν τα μικρόφωνα, πρέπει να έχει τα ίδια ακουστικά χαρακτηριστικά με το σκυρόδεμα ή τη μη πορώδη άσφαλτο και να καλύπτεται από τεχνητή πλακόστρωση, σύμφωνα με τις προδιαγραφές του παραρτήματος Α της παρούσας οδηγίας, της οποίας το κέντρο να συμπίπτει με το γεωμετρικό κέντρο του ημισφαιρίου που αναφέρεται στο σημείο 6.4. Οι διαγώνιες της πλακόστρωσης προσανατολίζονται προς τις κάθετες προβολές των θέσεων των σημείων μέτρησης 2, 4, 6 και 8.

Στην περίπτωση που η πίεση που ασκείται από τους τροχούς της χορτοκοπτικής μηχανής έχει ως αποτέλεσμα τη συμπίεση της τεχνητής πλακόστρωσης σε βάθος μεγαλύτερο του ενός εκατοστόμετρου, οι τροχοί πρέπει να τοποθετούνται σε υποστήριγμα, έτσι ώστε να βρίσκονται στο επίπεδο της πλακόστρωσης πριν από τη συμπίεση. Τα υποστηρίγματα πρέπει να διαμορφώνονται με τέτοιο τρόπο ώστε να μην επηρεάζουν τα αποτελέσματα της μέτρησης.»

ΠΑΡΑΡΤΗΜΑ Α

ΤΕΧΝΗΤΗ ΠΛΑΚΟΣΤΡΩΣΗ

1. ΔΙΑΣΤΑΣΕΙΣ ΚΑΙ ΣΥΝΘΕΣΗ

1.1. Διαστάσεις

Η τεχνητή πλακόστρωση πρέπει να έχει διαστάσεις 360 x 360 cm .

1.2. Υλικά

Η τεχνητή πλακόστρωση αποτελείται από ένα στρώμα απορροφητικού υλικού του οποίου οι συντελεστές απορρόφησης α, μετρημένοι σύμφωνα με το πρότυπο ISO 354 πρώτη έκδοση 1985 - 02-01, περιλαμβάνεται μεταξύ των ορίων που δίνονται στον πίνακα που ακολουθεί:

1.2.3.4.5.6.7 // // // // // // // // Συχνότητα σε Hz // 125 // 250 // 500 // 1 000 // 2 000 // 4 000 // // // // // // // // α ελάχιστο // 0,00 // 0,20 // 0,40 // 0,60 // 0,70 // 0,80 // // // // // // // // α μέγιστο // 0,20 // 0,40 // 0,60 // 0,80 // 0,90 // 1,00 // // // // // // //

Σημείωση: Ένα παράδειγμα υλικών και τρόπου κατασκευής μιας πλακόστρωσης που ανταποκρίνεται σ' αυτές τις απαιτήσεις δίνεται στο παράρτημα Β.

ΠΑΡΑΡΤΗΜΑ Β

ΠΑΡΑΔΕΙΓΜΑ ΥΛΙΚΩΝ ΚΑΙ ΤΡΟΠΟΥ ΚΑΤΑΣΚΕΥΗΣ

Ανόργανες ίνες πάχους 20 mm, με αντίσταση στη ροή του αέρα 11 KNs/m2 και πυκνότητα 25 kg/m3.

Για λόγους ευκολίας, η τεχνητή πλακόστρωση μπορεί να αποτελείται από συναρμολογημένες πλάκες.

Τα κομμένα άκρα των μοριοπλακών πρέπει να καθίστανται απορροφητικά και να προστατεύονται από την υγρασία. Αυτό μπορεί να γίνει μέσω ενός στρώματος πλαστικού χρώματος.

Οι ακραίες επιφάνειες περιβάλλονται από μορφοποιημένο αλουμίνιο διατομή Π με διαστάσεις 3 x 20 mm.

Γενικά αυτές οι συναρμολογούμενες πλάκες εμφανίζονται σε δύο τύπους:

(Α) πλάκες που δεν προορίζονται να φέρουν φορτίο·

(Β) πλάκες που προορίζονται να φέρουν την χορτοκοπτική μηχανή και το προσωπικό.

Στις συναρμολογούμενες πλάκες του τύπου (Β) τοποθετείται, ως συνοχεύς, μορφοποιημένο αλουμίνιο διατομής Τ με διαστάσεις 3 x 20 mm (βλέπε σχήμα 1).

Στη συνέχεια, οι πλάκες που έχουν προετοιμαστεί μ' αυτόν τον τρόπο καλύπτονται με το απορροφητικό υλικό που έχει κοπεί στις κατάλληλες διαστάσεις.

Οι πλάκες του τύπου (Α) καλύπτονται με συρμάτινο δικτυωτό το οποίο αποτελείται από σύρμα πάχους 0,8 mm ενώ το πλάτος των οπών του δικτυωτού είναι 10 mm (συρμάτινο δικτυωτό ορνιθώνων).

Οι πλάκες του τύπου (Β) καλύπτονται από δικτυωτό το οποίο αποτελείται από κυματοειδές χαλύβδινο σύρμα διαμέτρου 3,1 mm ενώ το πλάτος των οπών του είναι 30 mm.

Τα δικτυωτά αυτά στερεώνονται στο μορφοποιημένο αλουμίνιο διατομής Π.

ΔΙΑΤΑΞΗ ΤΩΝ ΠΛΑΚΩΝ ΓΙΑ ΔΟΚΙΜΗ

ΚΑΤΑΣΚΕΥΗ

Τύπος Α

Συρμάτινο δικτυωτό ορνιθώνων

Διάμετρος σύρματος 0,8 mm

Πλάτος οπών δικτυωτού 10 mm

Μορφοποιημένο αλουμίνιο διατομής Π 3 x 20

Υλικό από ανόργανες ίνες

Μοριόπλακες επενδεδυμένες με πλαστικό

Τύπος Β

Συρμάτινο δικτυωτό από κυματοειδές

Χαλύβδινο σύρμα

Διάμετρος σύρματος 3,1 mm

Πλάτος οπών δικτυωτού 30 mm

Μορφοποιημένο αλουμίνιο διατομής Τ 3 x 20

Υλικό από ανόργανες ίνες

Μοριόπλακες επενδεδυμένες με πλαστικό

Σχήμα 1

ΠΑΡΑΡΤΗΜΑ ΙΙ

ΤΡΟΠΟΠΟΙΗΣΕΙΣ ΤΟΥ ΠΑΡΑΡΤΗΜΑΤΟΣ ΙΙ ΤΗΣ ΟΔΗΓΙΑΣ 84/538/ΕΟΚ

Το σημείο 4 του υποδείγματος πιστοποιητικού αντικαθίσταται από το ακόλουθο κείμενο:

«4. Προσδιορισμός αριθμού κατασκευής . . . . . . . . . »

Μετά το σημείο 4 ακολουθεί ένα νέο σημείο 5 με το εξής κείμενο:

«5. Κινητήρας:

- κατασκευαστής . . . . . . . . .

- τύπος . . . . . . . . .

- ταχύτητα περιστροφής κατά τη διάρκεια των μετρήσεων . . . . . . . . . στροφές/λεπτό.»

ΠΑΡΑΡΤΗΜΑ ΙΙΙ

ΤΡΟΠΟΠΟΙΗΣΗ ΤΟΥ ΠΑΡΑΡΤΗΜΑΤΟΣ ΙΙΙ ΤΗΣ ΟΔΗΓΙΑΣ 84/538/ΕΟΚ

Το υπόδειγμα της ένδειξης της στάθμης της ηχητικής έντασης αντικαθίσταται από το ακόλουθο υπόδειγμα:

Όλες οι διαστάσεις που σημειώνονται στο υπόδειγμα μπορούν να πολλαπλασιαστούν π.χ. επί 1/2, 1/3, 2, 3, 4 κλπ., με την προϋπόθεση να τηρούνται οι προδιαγραφές που αναφέρονται στο άρθρο 4.

Για όλες τις παραπάνω διαστάσεις ορίζεται ανώτατο όριο ανοχής το 20 %.